text: 
  Hovedbudskabet i Sparekasseforeningens årsberetning var, at bankansatte 
  var ineffektive i forhold til deres udenlandske kolleger. De danske 
  banker fik dårlige karakterer, når det gjaldt omkostnings-effektivitet 
  og basisindtjening pr. medarbejder.
  
  For Bastrup er Sparekasseforeningens budskab et udtryk for 
  stordriftslogik.
  
  " Det er ikke det, vi skal satse på, " siger han.
  
  Bastrup giver dermed kandidatstipendiat Torben Andersen fra 
  Handelshøjskolen i København ret, når han i et interview med de 
  bankansattes fagblad, Finans, siger, at " det er forunderligt, at 
  Danmarks Sparekasseforening, der er en interesseorganisation for et 
  område, som med meget få undtagelser består af små pengeinstitutter, 
  vælger at lave en undersøgelse, der skal støtte de argumenter, som 
  megabankerne bruger. " Årsmøde
  
  Man skal således ikke vente, at Poul Erik Bastrup på 
  provinsbankforeningens årsmøde den 17. september vil understøtte 
  Sparekasseforeningens budskaber.
  
  Formanden og bankdirektøren for Salling Bank, Poul Erik Bastrup, vil 
  derimod hellere bruge dagen på at fortælle, at en lokal satsning 
  giver pote.
  
  " Hvis vi altid går i andres fodspor, kommer vi aldrig foran, " 
  siger Poul Erik Bastrup.
  
  
  
  